Suhhoi Su-34

**Suhhoi Su-34** (vene keeles Сухой Су-34; NATO nimetus Fullback) on Nõukogude päritolu Venemaa kahemootoriline kaheistmeline ülehelikiiruseline keskmaa hävitus-pommituslennuk.

## Lahinguülesanded
Su-34 põhineb Suhhoi Su-27 (Flanker) hävitajal, kus hästi soomustatud kabiinis istuvad kaks meeskonnaliiget kõrvuti. Su-34 on loodud peamiselt taktikaliste löökide andmiseks maa- ja meresihtmärkidele. Lennuk saab lennata igasuguse ilma korral. Su-34 asendatakse vajadusel taktikalise pommituslennuki Su-24 ja kaugpommitaja Tu-22M.

## Su-34 sarjana ehitamine
Lennuki prototüüp Su-27IB tegi esmalennu 13. aprillil 1990. Paralleelselt töötati välja kaheistmeline Su-27KUB. Katselende tehti kogu 1990. ja 1991. aasta jooksul. 1992. aastal näidati Su-27IB avalikkusele Moskva kohal (MAKS Airshow), kus demonstreeriti Il-78 järel õhust tankimist ja vigurlendu. Järgmisel aastal näidati Su-27IB taas MAKS Airshow  

Esimene eelseerialennuk tegi oma esmalennu 28. detsembril 1994. Lennuk erines varasematest versioonidest piisavalt, et nimetada see ümber Su–34-ks. Rahapuudusel seiskus programm korduvalt. Sellegipoolest jätkusid lennukatsetused, kuigi aeglasemas tempos. Kolmas eelseerialennuk lendas esimest korda 1996. aasta lõpus. 2004. aastal ehitati Novosibirski tehases esimesed kaheksa lennukit. 9. jaanuaril 2008 teatas Suhoi firma, et on alustanud täisvõimsusega seerialennukite ehitamist. Kokku anti 2014. aastal tellijale üle 18 lennukit, veel plaaniti üle anda 20 lennukit 2015. aastal. 

2020. aasta detsembriks oli Venemaa õhujõududele üle antud lennukite koguarv 131. 2022. aasta juunis sai Venemaa lennuvägi veel neli lennukit, mis olid ehitatud uue Su–34M standardi järgi. Venemaa sõjaväe juhtkonna plaan oli suurendada hiljem Su-34 lennukite arvu 200-ni.

## Kasutamine
Su-34 esimesed ründelennud toimusid 2008. aasta Vene-Gruusia sõja ajal.
2010. aasta juulis lennati vahemaandumiseta mitme Su–34 ja Su–24M lennukiga 6000 km pikkune vahemaa Venemaa Euroopa osa lennubaasidest Kaug-Itta. Su–24M tangiti õhus kolm korda, Su–34 aga kaks korda. Su–34 riiklike katsetuste viimane etapp lõppes 19. septembril 2011 ja lennuk võeti relvastusse 2014. aasta alguses. 

### Avariid ja lennukatastroofid
*4. juunil 2015 libises Voroneži oblastis Su–34 rajalt välja ja paiskus ümber, kui lennuki langevari pärast maandumist ei avanenud. Keegi vigastada ei saanud. 
*2016. aasta juunis viidi kahjustatud Su–34 Antonov An-124 pardal remondiks Novosibirski lennukitehasesse.
*18. jaanuaril 2019 lendasid Venemaal Kaug-Ida piirkonnas plaanilisel treeninglennul õhus kokku kaks Su–34. Kaks pilooti hukkus, üks pääses ja üks jäi teadmata kadunuks. Kõik Su–34 lennud peatati pärast õnnetust kogu Venemaal.
*6. septembril 2019 lendasid kaks Su–34 jälle õhus kokku, seekord Venemaa lääneosas Lipetskis. Vene allika sõnul juhtus õnnetus piloodi vea tõttu. Mõlemal piloodil õnnestus pärast õnnetust lennukiga maanduda.
*21. oktoobril 2020 kukkus Habarovski oblastis alla õppelendu sooritanud Su–34.
*Su-34 allakukkumine Jeiskis: 17. oktoobril 2022 kukkus Venemaal Jeiski linnas asuva korterelamute hoovi Venemaa hävitus-pommitaja Su–34, mille tagajärjel süttis kaks elamukvartalit. 15 inimest hukkus, 19 inimest viidi haiglasse. Vene kaitseministeeriumi allikad väitsid, et lennukatastroofi põhjuseks oli lennuki mootori põlemasüttimine õhkutõusmisel, mõlemad piloodid katapulteerusid õnnestunult. 
*20. aprillil 2023 lendas Venemaa õhujõudude Su–34 Belgorodi linna kohal, millelt ootamatult tulistatud raketi plahvatusel maapinnal purunesid hoonete aknad ja kahjustusid autod. Maapinnale jäi umbes 20-meetrise läbimõõduga kraater. Kaks inimest said vigastada.
*20. septembril 2023 kukkus kahjusid tekitamata Voroneži oblastis alla Su–34.

### Osalus sõdades
Venemaa kasutas koostöös Süüria valitsusega aastatel 2015–2020 Süüria kodusõjas regulaarselt lennukeid Su–34.

Pärast Venemaa sissetungi Ukrainasse ilmusid meedias 28. veebruaril 2022 esimesed kaadrid Su–34-de ülelendamisest Ukraina Harkivi oblastist. Ukraina erinevates piirkondades tulistasid Ukraina väed  lahingutegevuse käigus alla Su–34 lennukit, mõned lennukid kukkusid alla ka muudel põhjustel. Teatati Vene pilootidest, kes kataputeerusid, mõned hukkusid ja mõned vangistati. Allakukkunud lennukid tuvastati nende punaste sabanumbrite järgi. Juhitavate pommide puudumise tõttu pidid Su–34-d täpseks pommitamiseks madalalt lendama, kus need jäid Ukraina tugeva õhutõrje tule alla.

Alates 2022. aasta Venemaa sissetungi algusest Ukrainasse oli 26. septembri 2025 seisuga visuaalselt kinnitatud 39 juhtumit, kus Vene väed olid lennuki Su–34 kaotanud, see oli kahjustatud või maha jäetud. 23. detsembril 2023 väitis Ukraina, et nende kaitsejõud hävitasid korraga kolm Su–34 lennukit.

## Viited

## Välislingid
*Lauri Laugen,  Venemaa võtab relvastusse ründelennuki Su-34, forte.delfi.ee, 21.03.2014.
*Ukraina piiri lähedasse Vene lennubaasi saabusid uued ründelennukid Su-34. delfi.ee, 19. juuni 2014.
*Su-34: Venemaa uusim sõjalennuk teeb Süürias lahingudebüüti. forte.delfi.ee, 6. oktoober 2015.
*667. sõjapäev Ukrainas: Ukraina õhujõud tulistasid alla kolm Vene hävitajat Su-34. maailm.postimees.ee, 22. detsembar 2022.

*"Leskede tootja. Vene lennuvägi on sel aastal Ukrainas edukas olnud ja see on praegu nende ohtlikem sõjamasin Delfi FORTE Sõjandus, 25. aprill 2024